Document ID: 32001R0587

Komisijos reglamentas (EB) Nr. 587/2001
2001 m. kovo 26 d.
iš dalies keičiantis Reglamentą (EB) Nr. 2461/1999, nustatantį išsamias Tarybos reglamento (EB) Nr. 1251/1999 taikymo taisykles, susijusias su atskirtos žemės naudojimu auginti žaliavoms, iš kurių Bendrijoje gaminami kiti nei žmonėms tiesiogiai vartoti skirti produktai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1251/1999 dėl tam tikrų lauko kultūrų augintojų paramos sistemos sukūrimo [1] su paskutiniais pakeitimais, padarytais Reglamentu (EB) Nr. 1672/2000 [2], ypač į jo 9 straipsnį,
kadangi:
(1) Atsirado naujų pagal KN 5302 kodą klasifikuojamų kanapių pramoninio naudojimo galimybių, pavyzdžiui, sulaikančių šilumą medžiagų arba plytų gamyboje, kai tam tikrais atvejais pluošto nereikia atskirti nuo sumedėjusios augalo stiebelio dalies. Kitoks, nei maisto produktų gamybai, naudojimas atitinka tikslus, numatytus 1999 m. lapkričio 19 d. Komisijos reglamente (EB) Nr. 2461/1999, nustatančiame išsamias Tarybos reglamento (EB) Nr. 1251/1999 taikymo taisykles, susijusias su atskirtos žemės naudojimu auginti žaliavoms, iš kurių Bendrijoje gaminami kiti nei žmonėms tiesiogiai vartoti skirti produktai [3], su paskutiniais pakeitimais, padarytais Reglamentu (EB) Nr. 2555/2000 [4].
(2) Iki 2000-2001 rinkos metų šiam tikslui numatytoms kanapėms gali būti skiriama Bendrijos pagalba pagal bendrą linų ir kanapių rinkos organizavimą, nustatytą Tarybos reglamentais (EEB) Nr. 1308/70 [5] su paskutiniais pakeitimais, padarytais Reglamentu (EB) Nr. 2826/2000 [6], ir (EEB) Nr. 619/71 [7], su paskutiniais pakeitimais, padarytais Reglamentu (EB) Nr. 1420/98 [8], bei Komisijos reglamentu (EEB) Nr. 1164/89 [9], su paskutiniais pakeitimais, padarytais Reglamentu (EB) Nr. 1313/2000 [10]. Nuo 2001-2002 rinkos metų kanapės bus įtrauktos į Reglamentu (EB) Nr. 1251/1999 nustatytą tam tikrų lauko kultūrų augintojų paramos sistemą. Tačiau už pluošto gamybai skirtas kanapes bus galima mokėti tik minėtame reglamente nurodytą pagalbą už plotą ir 2000 m. liepos 27 d. Tarybos reglamente Nr. 1673/2000 dėl bendro pluoš- tinių linų ir kanapių rinkų organizavimo [11] nurodytą perdirbimo pagalbą. Kadangi tokiomis sąlygomis nėra jokios rizikos, kad kita Bendrijos pagalba, nei Reglamente (EB) Nr. 2461/1999 minima pagalba, gali būti pakartotinai išmokėta, kanapes, kurias numatyta perdirbti į Reglamente (EB) Nr. 1673/2000 nenurodytus produktus, galima įrašyti į Reglamento (EB) Nr. 2461/1999 I priedą.
(3) Siekiant išvengti draudžiamų kanapių veislių auginimo, reikėtų taikyti Reglamente (EB) Nr. 1251/1999 ir Komisijos reglamente (EB) Nr. 2316/1999 [12] su paskutiniais pakeitimais, padarytais Reglamentu (EB) Nr. 2860/2000 [13] nustatytas kanapių, iš kurių numatoma gaminti pluoštą, auginimo sąlygas ir specialias kontrolės priemones.
(4) Be to, buvo sukurta nauja šildymo technologija, pagal kurią kaip kurą krosnims dabar galima naudoti visai neperdirbtas javų arba kai kurias aliejines sėklas, tokias kaip sojos pupelės, rapsų, rapsuko arba saulėgrąžų sėklos. Šias žaliavas ūkyje taip pat galima perdirbti į tokį biologinį kurą, kaip nevalytas rapsuko aliejus arba naudoti, pavyzdžiui, elektros energijos gamybai. Didelę šiluminę vertę turinčių žaliavų naudojimas atitinka ne maisto gamybos tikslus, numatytus Reglamente (EB) Nr. 2461/1999.
(5) Siekiant, kad valstybės narės minėtas žaliavas galėtų naudoti kaip kurą, reikėtų leisti pareiškėjui savo ūkyje krosnį kūrenti savo atskirtoje žemėje išaugintomis javų arba kai kuriomis aliejinėmis sėklomis.
(6) Siekiant užtikrinti, kad pirmiau nurodytos žaliavos nebūtų naudojamos kitiems tikslams, valstybės narės privalo imtis būtinų priemonių, garantuojančių tinkamą pagalbos skyrimo priemonių įgyvendinimą, ypač dėl javų bei aliejinių sėklų denatūravimo.
(7) Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2461/1999 iš dalies keičiamas taip:
1. 3 straipsnis papildomas tokia 1a dalimi:
"1a. Skiriant išmoką už kanapių pasėlius taip pat atsižvelgiama į sunaudotas kanapių veisles, kuriose tetrahidrokanabinolo yra ne daugiau kaip 0,2 % ir kurios yra išvardytos Reglamento (EB) Nr. 2316/1999 XII priede gegužės 15 d. prieš rinkos metus, kuriais kreipiamasi dėl išmokos. Šių veislių sėklas būtina patvirtinti Tarybos direktyvoje 69/208/EEB nustatyta tvarka [14].
Vykdant šio reglamento 21a straipsnyje numatytą kontrolę, po žydėjimo kanapes būtina auginti dar ne mažiau kaip 10 dienų. Tačiau atitinkama valstybė narė gali leisti kanapių derlių nuimti dar nepasibaigus minėtam 10 dienų terminui, jeigu jų augintojas jau buvo patikrintas pagal 21a straipsnyje nustatytus reikalavimus arba jeigu buvo atlikta visa 21a straipsnyje nurodyta kontrolė."
2. 3 straipsnio 4 dalis pakeičiama taip:
"4. Neatsižvelgiant į 2 ir 3 dalių reikalavimus, valstybės narės pareiškėjams gali leisti:
a) visus tam tikroje atskirtoje žemėje išaugintus javus arba aliejines sėklas, klasifikuojamus pagal KN kodus 12010090, ex12050090 ir 12060091, naudoti:
i) savo ūkiuose kaip kurą šildymui;
ii) energijai arba biokurui savo ūkyje gaminti;
b) visą tam tikroje atskirtoje žemėje išaugintą žaliavą savo ūkiuose perdirbti į biodujas, klasifikuojamas pagal KN kodą 27112900.
Šiuo atveju pareiškėjai, vietoj 4 straipsnyje nurodytos sutarties pateikdami deklaraciją, įsipareigoja tiesiogiai naudoti arba perdirbti joje nurodytą žaliavą.
Šio straipsnio pirmąją dalį taikančios valstybės narės įgyvendina atitinkamas kontrolės priemones, užtikrinančias, kad žaliava ūkyje būtų tiesiogiai sunaudota arba perdirbta į pagal KN kodą 27112900 klasifikuojamas biodujas. Be to, javai arba aliejinės sėklos, tiesiogiai naudojami ūkyje kaip kuras, turi būti denatūruojami pagal atitinkamos valstybės narės nustatytą metodą.
Apie pirmiau pateiktose šio straipsnio dalyse nurodytas priemones ir visus jų pakeitimus Komisija informuojama prieš derliaus metus, kuriais šios priemonės taikomos, iki lapkričio 30 d. 2001-2002 rinkos metais apie šias priemones atitinkamai informuojama iki 2001 m. gegužės 31 d.
4-21 straipsniai taikomi mutatis mutandis."
3. 5 straipsnio pabaigoje pridedama ši pastraipa:
"Pateikiant paraišką, taip pat būtina:
a) nurodyti sunaudotus sėklų kiekius kilogramais vienam hektarui;
b) pridėti Direktyvos 69/208/EEB 10 straipsnyje arba pagal jį patvirtintose nuostatose nurodytas oficialias etiketes, kuriomis buvo paženklintos sunaudotų sėklų pakuotės.
Jeigu sėja vykdoma po galutinės mokėjimo paraiškų pateikimo datos, etiketes būtina pateikti ne vėliau kaip iki birželio 30 d. po paraiškos pateikimo.
Valstybės narės gali nustatyti, kad kompetentingoms institucijoms pateiktos etiketės privalo būti grąžintos augintojui tais atvejais, kai jas reikia pateikti kitoms nacionalinėms institucijoms."
4. II skyriaus 9 skirsnis papildomas šiuo 21a straipsniu:
"21a straipsnis
Kanapių pasėliams taip pat taikoma kanapėse esančio tetrahidrokanabinolo kiekio tikrinimo sistema, kurią valstybės narės nustato pluošto gamybai skirtoms kanapėms pagal Reglamento (EB) Nr. 1251/1999 5a straipsnio 2 dalį ir Reglamento (EB) Nr. 2316/1999 7b straipsnio 1 ir 2 dalis."
5. I priedas papildomas šiuo KN kodu:
"ex53021000 | Tikrosios kanapės, žaliavinės arba mirkytos, skirtos perdirbti į kitus, nei Reglamente (EB) Nr. 1673/2000 numatytus, produktus (Canabis sativa L.)" |
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. kovo 26 d.

Labels: 3
6